|  |
| --- |
| ЗАЦВЕРДЖАНА |
| Пастанова  Міністэрства адукацыі |
| Рэспублікі Беларусь |
| 18.07.2023 №196 |

Вучэбная праграма па вучэбным прадмеце

«Працоўнае навучанне. Абслуговая праца»

для V клаcа ўстаноў адукацыі, якія рэалізуюць

адукацыйныя праграмы агульнай сярэдняй адукацыі

з беларускай мовай навучання і выхавання

ГЛАВА 1

аГУльнЫя паЛАЖЭННІ

1. Дадзеная вучэбная праграма па вучэбным прадмеце «Працоўнае навучанне. Абслуговая праца» (далей – вучэбная праграма) прызначана для V–IX класаў устаноў адукацыі, якія рэалізуюць адукацыйныя праграмы агульнай сярэдняй адукацыі з беларускай мовай навучання і выхавання.

2. У дадзенай вучэбнай праграме на вывучэнне зместу вучэбнага прадмета «Працоўнае навучанне. Абслуговая праца» (далей – працоўнае навучанне) у V–IX класах вызначана:

для V, VIII класаў – 35 гадзін (1 гадзіна на тыдзень), з іх на варыятыўны кампанент у V класе – 5[[1]](#footnote-1)/4[[2]](#footnote-2)–5[[3]](#footnote-3) гадзін; у VIII класе – 7/6–7 гадзін;

для VI, VII класаў – 70/70 – 35 гадзін (2/2 – 1 гадзіна на тыдзень), з іх на варыятыўны кампанент – 18/16–7 гадзін;

для IХ класа – 34 гадзіны (1 гадзіна на тыдзень), з іх на варыятыўны кампанент – 6/5–6 гадзін.

Колькасць вучэбных гадзін, адведзеная ў раздзелах 2, 3, 4, 5, 6 і 7 сапраўднай вучэбнай праграмы на вывучэнне зместу адпаведных раздзелаў з’яўляецца прыкладнай. Яна залежыць ад пераваг выбару настаўніка педагагічна мэтазгодных метадаў навучання і выхавання, форм правядзення вучэбных заняткаў, відаў дзейнасці і пазнавальных магчымасцей вучняў. Настаўнік мае права пераразмеркаваць колькасць гадзін на вывучэнне тэм у межах агульнай колькасці, устаноўленай на вывучэнне зместу вучэбнага прадмета ў адпаведным класе, а таксама змяніць паслядоўнасць вывучэння раздзелаў і тэм пры ўмове захавання цэласнасці сістэмы падрыхтоўкі вучняў, не парушаючы пры гэтым логікі вывучэння курса ў цэлым.

3. Мэта вывучэння вучэбнага прадмета «Працоўнае навучанне. Абслуговая праца»:

фарміраванне асноў кампетэнтнасці вучняў у розных сферах працоўнай, гаспадарча-бытавой дзейнасці, дэкаратыўна-прыкладной творчасці, якая спрыяе сацыялізацыі асобы ў сучасных сацыяльна-эканамічных умовах.

4. Задачы:

фарміраванне ведаў, уменняў і навыкаў у працэсе выканання розных відаў вучэбна-пазнавальнай і працоўнай дзейнасці (тэхналагічных аперацый) па апрацоўцы матэрыялаў і гатаванні ежы, вядзенні хатняй гаспадаркі, дэкаратыўна-прыкладной творчасці, дамаводстве, вырошчванні раслін;

фарміраванне асноў графічнай і тэхналагічнай пісьменнасці, уменняў эканомна выкарыстоўваць матэрыялы і выконваць правілы бяспечных паводзін;

фарміраванне гатоўнасцi вучняў да прафесiйнага самавызначэння;

развіццё пазнавальных інтарэсаў і самастойнасці; творчых, канструктарскіх здольнасцей; тэхнічнага і мастацкага мыслення; камунікатыўных і арганізатарскіх уменняў у працэсе выканання розных відаў дзейнасці;

выхаванне працавітасці, культуры працы, ініцыятыўнасці і самастойнасці, эстэтычнага густу, культуры паводзін і зносін.

5. Рэкамендуемыя формы і метады навучання і выхавання:

разнастайныя віды вучэбных заняткаў: урок (урок-практыкум, урок-семінар, урок-даследаванне, інтэграваны ўрок, іншыя віды ўрокаў), вучэбнае праектаванне, экскурсія, іншыя віды вучэбных заняткаў;

разнастайныя метады навучання і выхавання, накіраваныя на актывізацыю самастойнай пазнавальнай дзейнасці вучняў (метад эўрыстычнай гутаркі, практычныя метады, інтэрактыўныя і гульнявыя метады, метад праблемнага навучання, метад праектаў, іншыя метады навучання і выхавання).

Мэтазгодна спалучаць франтальныя, групавыя, парныя і індывідуальныя формы навучання. Выбар форм і метадаў навучання і выхавання вызначаецца настаўнікам самастойна на аснове мэт і задач вывучэння канкрэтнай тэмы, сфармуляваных у вучэбнай праграме патрабаванняў да вынікаў вучэбнай дзейнасці вучняў з улікам іх узроставых і індывідуальных асаблівасцей.

Фарміраванне тэарэтычных звестак ажыццяўляецца ў працэсе вывучэння новага матэрыялу і пры інструктаванні вучняў да выканання імі практычных заданняў. Усе віды вучэбных заняткаў па абслуговай працы носяць у асноўным практыка-арыентаваны характар. Вучэбнай праграмай прадугледжаны практычныя работы, а таксама прыкладныя пералікі вырабаў як для індывідуальных, так і для групавых практычных работ. Пералік вырабаў можа змяняцца і дапаўняцца настаўнікам з улікам жаданняў і магчымасцей вучняў, стану матэрыяльна-тэхнічнай базы. Выбар вырабаў павінен забяспечваць магчымасць дынамічнага развіцця фарміруемых уменняў вучняў і дасягнення ўстаноўленых вынікаў вучэбнай дзейнасці вучняў (кампетэнцый).

Асаблівую ўвагу ў працэсе працоўнага навучання трэба звяртаць на выкананне вучнямі правіл бяспечных паводзін пры правядзенні работ, пажарнай бяспекі і гігіенічных умоў працы ў кабінеце. У адпаведнасці з гігіенічнымі патрабаваннямі, захаваннем правіл бяспечных паводзін, а таксама ў мэтах засцярогі адзення дзелавога стылю ад забруджвання і пашкоджання мэтазгодна прадугледзець для ўрокаў працоўнага навучання наяўнасць у вучняў і настаўніка зручнага і функцыянальнага спецыяльнага адзення (халат, куртка, кашуля, фартух, нарукаўнікі, хустка і іншыя віды спецыяльнага адзення).

6. Змест вучэбнага прадмета «Працоўнае навучанне. Абслуговая праца» прадстаўлены інварыянтным і варыятыўным кампанентамі. Інварыянтны кампанент уключае наступныя змястоўныя лініі:

асновы гатавання ежы;

аcновы выканання швейных вырабаў;

асновы дамаводства;

асновы вырошчвання раслін.

Варыятыўны кампанент ахоплівае розныя віды дэкаратыўна-прыкладной творчасці і накіраваны галоўным чынам на азнаямленне з народнай творчасцю і далучэнне вучняў да яе. Настаўніку даецца магчымасць самастойна вызначыць від творчасці (адзін або некалькі) у кожным класе або выбраць скразную тэму з V па IX клас. Акрамя пералічаных у вучэбнай праграме відаў дэкаратыўна-прыкладной творчасці, настаўнік можа выбраць іншы (не ўказаны ў спісе) від творчасці з улікам узроставых асаблівасцей і жаданняў вучняў, стану матэрыяльна-тэхнічнай базы, рэгіянальных і мясцовых умоў, асаблівасцей і традыцый.

У мэтах павышэння эфектыўнасці правядзення вучэбных заняткаў па абслуговай працы настаўнік можа выкарыстоўваць па сваім меркаванні да 15 % вучэбнага часу з улікам мясцовых умоў і наяўнасці матэрыяльна-тэхнічнай базы кабінета.

7. Чакаемыя вынікі вывучэння зместу вучэбнага прадмета «Працоўнае навучанне. Абслуговая праца» па завяршэнні навучання і выхавання на II ступені агульнай сярэдняй адукацыі:

7.1. асобасныя:

здольнасці да каштоўнаснага і эмацыйна-валявога ажыццяўлення дзейнасці;

здольнасць прымаць веды як каштоўнасць;

усведамленне ўласных індывідуальна-асобасных асаблівасцей, свайго псіхічнага стану;

здольнасць ажыццяўляць суб’ектыўны самакантроль і самаацэнку, гатоўнасць да самаўдасканалення і самаразвіцця;

здольнасці да арганізацыі і прадуктыўнага супрацоўніцтва ў калектыўнай дзейнасці;

павага да дасягненняў навукі і тэхнікі, людзей, якія ўнеслі вялікі ўклад у развіццё тэхнікі і тэхналогій;

7.2. метапрадметныя:

сфарміраванасць умення выяўляць і характарызаваць істотныя прыкметы прыродных і рукатворных аб’ектаў;

уменне ўстанаўліваць істотную прыкмету класіфікацыі, падставу для абагульнення і параўнання;

засваенне новых відаў вучэбнай дзейнасці (праектна-даследчай, іншых відаў);

здольнасці прымаць вучэбную задачу, ставіць мэты ў вучэбна-тэхналагічнай і творчай дзейнасці, планаваць свае дзеянні ў адпаведнасці з пастаўленымі задачамі і ўмовамі іх рэалізацыі;

самастойна выбіраць спосаб рашэння пастаўленай задачы, выкарыстоўваючы для гэтага неабходныя матэрыялы, інструменты і тэхналогіі вырабу;

сфарміраванасць умення дасведчаным шляхам вывучаць уласцівасці розных матэрыялаў;

авалоданне навыкамі вымярэння велічынь з дапамогай вымяральных інструментаў, ацэньвання хібнасці вымярэння; уменнем ажыццяўляць арыфметычныя дзеянні з набліжанымі велічынямі;

уменне адэкватна ўспрымаць ацэнку настаўніка і аднагодкаў;

уменні працаваць з інфармацыяй, чытаць і прадстаўляць інфармацыю ў разнастайнай форме (таблічнай, графічнай, схематычнай і іншых формах); рацыянальна выкарыстоўваць навучальную і дадатковую тэхналагічную інфармацыю для праектавання і стварэння аб’ектаў працы;

уменні аналізаваць прадметы з вылучэннем істотных і неістотных характарыстык і элементаў, праводзіць параўнанне па зададзеных крытэрыях, строіць разважанні аб вырабах, іх будове, уласцівасцях і сувязях, абагульняць, усталёўваць аналогіі;

7.3. прадметныя:

сфарміраванасць уменняў выканання тэхналагічныя аперацыі па апрацоўцы матэрыялаў і прыгатаванні ежы, дэкаратыўна-прыкладным мастацтве, дамаводстве, вырошчванні раслін;

арыентацыя ў наяўных тэхнічных сродках і тэхналогіях стварэння аб’ектаў працы;

арыентацыя ў відах, прызначэнні матэрыялаў, інструментаў і абсталявання;

сфарміраванасць умення чытаць і складаць графічную і тэхналагічную дакументацыю;

сфарміраванасць умення планаваць тэхналагічны працэс, падбіраць матэрыялы з улікам характару аб’екта працы і тэхналогіі, падбіраць інструменты і абсталяванне з улікам патрабаванняў тэхналогіі; праектаваць паслядоўнасць тэхналагічных аперацый.

ГЛАВА 2

Змест вучэбнага прадмета Ў V КЛАСЕ.

АСНОЎНЫЯ ПАТРАБАВАННІ ДА ВЫНІКАЎ

ВУЧЭБНАЙ ДЗЕЙНАСЦІ ВУЧНЯЎ

(1 гадзіна ў тыдзень, усяго 35 гадзін)

ІНВАРЫЯНТНЫ КАМПАНЕНТ

Асновы гатавання ежы (8[[4]](#footnote-4)/8–8[[5]](#footnote-5) гадзін)

Вучэбны кабінет для заняткаў кулінарыяй. Уводзіны ў вучэбны прадмет (мэта, задачы, змест). Агульныя звесткі аб вучэбным кабінеце для заняткаў кулінарыяй, яго прызначэнні і аснашчэнні: віды посуду (кухонны, сталовы), кухонныя інструменты і прылады, бытавыя электрапрыборы. Санітарна-гігіенічныя патрабаванні. Правілы бяспечных паводзін падчас работы ў кабінеце. Паняцце аб кулінарыі, вучэбным месцы.

Практычная работа. Арганізацыя вучэбнага месца для гатавання ежы.

Харчаванне ў жыцці чалавека. Агульныя звесткі пра культуру харчавання, правільнае здаровае харчаванне, пажыўныя рэчывы, харчовую піраміду. Паняцце пра рэжым харчавання.

Практычная работа. Вызначэнне ўтрымання пажыўных рэчываў у прадуктах харчавання.

Сервіроўка стала. Паняцце пра сервіроўку, меню. Агульныя звесткі пра паслядоўнасць сервіроўкі стала да сняданка, складанне меню для сняданка, культуру ўжывання ежы.

Практычная работа. Сервіроўка стала да сняданка.

Гарачыя напіткі, іх віды. Агульныя звесткі пра значэнне і класіфікацыю напіткаў (па відах), ролю вады ў харчаванні чалавека. Асартымент гарачых напіткаў (чай, кава, какава). Кухонны посуд і прылады для гатавання гарачых напіткаў.

Практычная работа. Гатаванне гарачых напіткаў.

Выкарыстанне яек у харчаванні чалавека. Агульныя звесткі пра харчовую каштоўнасць і значэнне яек у харчаванні чалавека, будову яйка, класіфікацыю (па тэрмінах захоўвання, колькасці, ваге, катэгорыі), упакоўцы, маркіроўку, умовы захавання курыных яек і яечных прадуктаў. Спосабы вызначэння дабраякаснасці яек.

Практычная работа. Вызначэнне дабраякаснасці яек.

Стравы з яек, іх віды. Агульныя звесткі пра выкарыстанне яек у кулінарыі. Першасная і цеплавая апрацоўка яек. Віды страў з яек, тэхналогія іх гатавання. Агульныя звесткі пра тэхналагічную дакументацыю, якая выкарыстоўваецца ў вучэбных мэтах (тэхналагічная карта (вучэбная)). Кухонны посуд, інструменты і прылады, бытавыя электрапрыборы для прыгатавання страў з яек.

Практычная работа. Гатаванне страў з яек.

Бутэрброды, іх віды. Агульныя звесткі пра харчовую каштоўнасцьцэннасць і значэнне хлеба ў харчаванні чалавека, асартымент хлебабулачных вырабаў, умовы і тэрміны захоўвання хлеба. Паняцце пра бутэрброды, віды бутербродаў, тэхналогіі іх гатавання. Кухонны посуд, інструменты і прылады, бытавыя электрапрыборы для прыгатавання бутэрбродаў. Патрабаванні да якасці. Правілы падачы.

Практычная работа. Гатаванне бутэрбродаў.

Беларуская нацыянальная кухня. Агульныя звесткі пра асаблівасці гатавання страў беларускай нацыянальнай кухні да сняданка.

Практычная работа. Гатаванне страў беларускай нацыянальнай кухні.

Азнаямленне з прафесіямі повара, афіцыянта і іншымі прафесіямі.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб вучэбным кабінеце для заняткаў кулінарыяй, культуры харчавання;

меню для сняданка;

класіфікацыі напіткаў (па відах), ролі вады ў харчаванні, асартыменце гарачых напіткаў;

значэнні яек у харчаванні, відах страў з яек;

харчовай каштоўнасці хлеба;

асаблівасцях гатавання страў беларускай нацыянальнай кухні;

ведаюць і разумеюць:

правілы бяспечных паводзін у вучэбным кабінеце для заняткаў кулінарыяй;

сэнс паняццяў: кулінарыя, вучэбнае месца, харчаванне, сервіроўка, меню;

віды гарачых напіткаў, бутэрбродаў;

умеюць:

вызначаць утрыманне пажыўных рэчываў у прадуктах харчавання;

сервіраваць стол да сняданка,складваць сурвэткі;

гатаваць гарачыя напіткі згодна інфармацыі на ўпакоўцы;

вызначаць дабраякаснасць яек;

гатаваць стравы з яек, бутэрброды, стравы беларускай нацыянальнай кухні;

вызначаць якасць прыгатаваных страў;

афармляць і падаваць гатовыя стравы;

карыстацца посудам (кухонным, сталовым), інструментамі, прыладамі, бытавымі электрапрыборамі, неабходнымі для апрацоўкі прадуктаў для прыгатавання страў;

валодаюць:

спосабамі арганізацыі вучэбнага месца; уменнямі захоўваць санітарна-гігіенічныя патрабаванні, правілы бяспечных паводзін пры прыгатаванні ежы.

Асновы выканання швейных вырабаў (19/18 – 19 гадзін)

Вучэбны кабінет для заняткаў швейнай справай. Агульныя звесткі аб вучэбным кабінеце для заняткаў швейнай справай, рабочай зоне. Санітарна-гігіенічныя патрабаванні. Правілы бяспечных паводзін у кабінеце. Вучэбнае месца для выканання швейных вырабаў.

Практычная работа. Арганізацыя вучэбнага месца для выканання швейных вырабаў.

Вытворчасць тканіны. Агульныя звесткі аб тэкстыльных матэрыялах, класіфікацыі валокнаў (па паходжанні), ткацкім палатняным перапляценні. Паняцце пра працэс атрымання тканіны: валакно, пража, тканіна. Будова тканіны: аснова, уток, пруг.

Практычная работа. Вызначэнне ў тканіне накірунку нітак асновы і ўтку.

Апрацоўка і бакі тканіны. Агульныя звесткі пра працэс апрацоўкі тканіны, віды тканін па спосабе апрацоўкі. Добры і вываратны бакі тканіны.

Практычная работа. Вызначэнне добрага і вываратнага боку тканіны.

Выбар і стварэнне эскіза швейнага вырабу. Агульныя звесткі пра выбар швейнага вырабу і працэс яго вытворчасці. Паняцце аб эскізе швейнага вырабу. Асаблівасці падбору асноўных і аздобных матэрыялаў.

Практычная работа. Распрацоўка эскіза швейнага вырабу. Падбор матэрыялаў, выбар віду дэкаратыўнага аздаблення.

Вызначэнне памераў швейнага вырабу. Агульныя звесткі пра канструктыўныя лініі, памерныя паказчыкі пры выкананні вымярэнняў, памерныя прыметы для пабудовы чарцяжа швейнага вырабу. Умоўнае абазначэнне вымярэнняў (мерак). Правілы выканання вымярэнняў.

Практычная работа. Выкананне вымярэнняў памерных прымет (зняцце мерак) для пабудовы чарцяжа швейнага вырабу.

Пабудова чарцяжа швейнага вырабу. Паняцце пра чарцёж. Агульныя звесткі пра лініі чарцяжа, афармленне і чытанне чарцяжа, чарцёжныя інструменты.

Практычная работа. Пабудова чарцяжа швейнага вырабу.

Мадэліраванне швейнага вырабу. Паняцце пра мадэліраванне. Агульныя звесткі пра спосабы мадэліравання (змяненне формы, мастацкае аздабленне, падзел дэталяў на часткі), падрыхтоўка выкрайкі да раскрою, разлік колькасці тканіны на выкананне швейнага вырабу.

Практычная работа. Выкананне мадэліравання швейнага вырабу (выкананне выкрайкі, разлік колькасці тканіны).

Вільготна-цеплавая апрацоўка швейнага вырабу. Агульныя звесткі пра тэхналагічны працэс стварэння швейных вырабаў; прызначэнне, асаблівасці выканання і віды вільготна-цеплавой апрацоўкі (унутрыпрацэсная і канчатковая); абсталяванне і прылады для прасавання. Арганізацыя месца для прасавання. Тэрміналогія вільготна-цеплавых работ (дэкаціраванне, распрасаванне, запрасаванне, прыпрасаванне, прапрасаванне, адпрасаванне). Санітарна-гігіенічныя патрабаванні. Правілы бяспечных паводзін пры правядзенні вільготна-цеплавых работ.

Практычная работа. Выкананне аперацый вільготна-цеплавой апрацоўкі вырабу.

Раскрой тканіны. Агульныя звесткі пра тэхналагічную паслядоўнасць вытворчасці швейнага вырабу, асаблівасцях раскрою. Паслядоўнасць раскрою.

Практычная работа. Падрыхтоўка тканіны і яе раскрой.

Швейныя ручныя работы. Агульныя звесткі пра ручныя работы і аперацыі. Паняцце аб тэхналагічнай дакументацыі, якая выкарыстоўваецца ў вучэбных мэтах (тэхналагічнай карце (вучэбнай)). Ручныя прамыя шыўкі і строчкі часовага прызначэння. Тэрміналогія ручных работ (пракладанне, сфастрыгаванне, зафастрыгаванне, прыфастрыгаванне, нафастрыгаванне).

Практычная работа. Выкананне ўзораў ручных строчак часовага прызначэння прамымі шыўкамі.

Бытавая швейная машына, яе прызначэнне і канструкцыя. Прызначэнне і сфера прымянення бытавой швейнай машыны. Агульныя звесткі пра віды бытавых швейных машын, інструкцыю па эксплуатацыі. Патрабаванні да арганізацыі вучэбнага месца. Санітарна-гігіенічныя патрабаванні. Правілы бяспечных паводзін пры карыстанні бытавой швейнай машынай.

Практычная работа. Работа на незапраўленай швейнай машыне.

Падрыхтоўка бытавой швейнай машыны да работы. Агульныя звесткі аб падрыхтоўцы бытавой швейнай машыны да работы (выбар нітак, намотка нітак на шпульку, запраўка верхняй і ніжняй нітак, выбар машыннага радка, дліны шыўка).

Практычная работа. Падрыхтоўка бытавой швейнай машыны да работы ў адпаведнасці з інструкцыяй (кіраваннем) па эксплуатацыі.

Работа на запраўленай бытавой швейнай машыне. Машынная строчка, машынная замацоўка. Агульныя звесткі пра механізмы, якія рэгулююць работу швейнай машыны (пераключацель віду радка, рэгулятар дліны шыўка, клавіша адваротнага ходу).

Практычная работа. Работа на запраўленай ніткамі бытавой швейнай машыне.

Прызначэнне і прыёмы выканання машынных швоў. Агульныя звесткі пра віды машынных швоў. Тэрміналогія машынных работ (сшыванне, застрочванне, прышыванне, настрочванне). Паслядоўнасць выканання стачных швоў, швоў упадгінку.

Практычная работа. Выкананне ўзораў машынных швоў (сшыўных, упадгінку).

Тэхналогія выканання швейнага вырабу. Падрыхтоўка дэталяў крою да апрацоўкі. Апрацоўка і аздабленне вырабу.

Практычная работа. Выкананне швейнага вырабу.

Канчатковая апрацоўка швейнага вырабу. Агульныя звесткі пра канчатковую апрацоўку швейнага вырабу: чыстка вырабу, канчатковая вільготна-цеплавая апрацоўка, аддзелачныя работы (прышыванне фурнітуры, мацаванне аддзелачных элементаў), праверка якасці гатовага вырабу, складванне гатовага вырабу.

Практычная работа. Выкананне канчатковай апрацоўкі швейнага вырабу.

Азнаямленне з прафесіямі ткача, швеі, канструктара-мадэльера і іншымі прафесіямі.

Прыкладны пералік швейных вырабаў: фартухі, хусткі, мяшэчкі, сурвэткі, прыхваткі і іншыя вырабы.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб вучэбным кабінеце для заняткаў швейнай справай, рабочай зоне;

тэкстыльных матэрыялах, класіфікацыі валокнаў, працэсе аздаблення тканіны;

афармленні і чытанні чарцяжа, канструктыўных лініях, памерных паказчыках, парадку выканання вымярэнняў памерных прымет (зняцце мерак) для пабудовы чарцяжа;

спосабах і прыёмах мадэліравання;

прызначэнні, асаблівасцях выканання і відах вільготна-цеплавой апрацоўкі;

ручных работах;

відах бытавых швейных машын, прызначэнні і вобласці прымянення бытавой швейнай машыны, механізмах, якія рэгулююць работу швейнай машыны;

відах машынных швоў;

тэхналогіі выканання швейнага вырабу;

ведаюць і разумеюць:

правілы бяспечных паводзін у кабінеце для заняткаў швейнай спрвай;

сэнс паняццяў: швейны выраб, валакно, пража, тканіна, пруг, шырыня тканіны, эскіз, меркі, чарцёж, раскрой, шывок, строчка;

будову тканіны, асаблівасці палатнянага перапляцення, адрозненні добрага і вываратнага бакоў тканіны;

тэрміналогію вільготна-цеплавых, ручных і машынных работ;

умеюць:

вызначыць у тканіне накірунак нітак асновы і ўтку, добры і вываратны бок тканіны;

распрацаваць эскіз швейнага вырабу, выконваць падбор матэрыялаў, выбіраць від аздаблення;

здымаць меркі, будаваць чарцёж швейнага вырабу;

выконваць мадэліраванне, рабіць выкрайку, разлічваць колькасць тканіны на выкананне швейнага вырабу;

выконваць вільготна-цеплавыя работы, падрыхтоўку тканіны і яе раскрой;

выконваць ручныя строчкі часовага прызначэння прамымі шыўкамі;

рыхтаваць бытавую швейную машыну да работы, працаваць на запраўленай швейнай машыне;

выконваць машынныя швы;

вырабляць швейны выраб, выконваць канчатковую апрацоўку швейнага вырабу;

валодаюць:

спосабамі арганізацыі вучэбнага месца; бяспечнымі прыёмамі выканання тэхналагічных аперацый; уменнямі выконваць санітарна-гігіенічныя патрабаванні, правілы бяспечных паводзін пры пашыве швейных вырабаў.

Асновы дамаводства (1/1–1 гадзіна)

Гігіена жылля. Агульныя звесткі аб асаблівасцях і правілах захавання гігіены жылля, відах уборкі жылога памяшкання. Паняцце аб санітарыі і гігіене жылога памяшкання. Асаблівасці ўборкі памяшкання (вучэбнага кабінета для заняткаў кулінарыяй): догляд мэблі, бытавой тэхнікі і посуду. Прэпараты бытавой хіміі: мыйныя сродкі і чысцячыя сродкі. Спосабы іх прымянення. Меры засцярогі пры рабоце з імі.

Санітарна-гігіенічныя патрабаванні. Правілы бяспечных паводзін пры выкананні ўборкі памяшкання.

Практычная работа. Уборка вучэбнага кабінета для заняткаў кулінарыяй.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб асаблівасцях і правілах захавання гігіены жылля;

санітарыі, гігіене, відах уборкі жылога памяшкання;

мыйных і чысцячых сродках;

ведаюць і разумеюць:

правілы бяспечных паводзін пры выкананні ўборкі вучэбнага кабінета для заняткаў кулінарыяй;

сэнс паняццяў: санітарыя, гігіена;

умеюць:

падбіраць мыйныя сродкі для мыцця посуду, уборкі памяшкання;

выконваць работы па ўборцы памяшкання вучэбнага кабінета для заняткаў кулінарыяй;

валодаюць:

уменнямі захоўваць санітарна-гігіенічныя патрабаванні; правілы бяспечных паводзін пры выкананні ўборкі вучэбнага кабінета для заняткаў кулінарыяй.

Асновы дамаводства (2/2–2 гадзіны) (для хлопчыкаў)

Вучэбны кабінет для заняткаў кулінарыяй. Уводзіны ў вучэбны прадмет (мэты, задачы, змест). Агульныя звесткі аб вучэбным кабінеце для заняткаў кулінарыяй, яго прызначэнні і аснашчэнні: віды посуду (кухонны, сталовы), кухонныя інструменты і прылады, бытавыя электрапрыборы. Санітарна-гігіенічныя патрабаванні. Правілы карыстання сталовымі прыборамі. Правілы бяспечных паводзін у кабінеце. Паняцце пра кулінарыю, вучэбнае месца.

Практычная работа. Арганізацыя вучэбнага месца для прыгатавання ежы.

Асновы культуры харчавання (у кожным класе выбар тэмы ўрока для вывучэння і віду практычнай работы вызначаецца з раздзела «Асновы гатавання ежы» на падставе жадання і ўзроўню здольнасцей вучняў, матэрыяльна-тэхнічнай базы вучэбнага кабінета для заняткаў кулінарыяй, рэгіянальных асаблівасцей і традыцый).

Практычная работа (тэма практычнай работы адпавядае тэме выбранага ўрока для вывучэння з раздзела «Асновы гатавання ежы»).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб вучэбным кабінеце для заняткаў кулінарыяй, культуры харчавання;

відах страў (з хлеба, яек), гарачых напітках, стравах беларускай нацыянальнай кухні;

ведаюць і разумеюць:

правілы бяспечных паводзін у вучэбным кабінеце для заняткаў кулінарыяй;

сэнс паняцця «харчаванне»;

умеюць:

арганізоўваць вучэбнае месца для прыгатавання ежы;

гатаваць бутэрброды, стравы з яек (вызначаць дабраякаснасць яек);

вызначаць якасць прыгатаваных страў, карыстацца посудам (кухонным, сталовым), інструментамі, прыладамі, бытавымі электрапрыборамі, неабходнымі для апрацоўкі прадуктаў пры гатаванні страў;

валодаюць:

уменнямі выконваць санітарна-гігіенічныя патрабаванні, правілы бяспечных паводзін пры гатаванні ежы.

Асновы вырошчвання раслін (0/2–0 гадзін)

Роля пакаёвых раслін у жыцці чалавека. Агульныя звесткі пра значэнне пакаёвых раслін, відах і групах пакаёвых раслін у залежнасці ад экалагічных умоў (асветленасці, колькасці цяпла, вільготнасці, глебы) і дэкаратыўных прымет (дэкаратыўна-кветкавыя, дэкаратыўна-лісцевыя). Парадак і правілы складання пашпарта пакаёвых раслін.

Практычная работа. Складанне пашпарта пакаёвых раслін.

Догляд пакаёвых раслін. Агульныя звесткі аб асаблівасцях размяшчэння пакаёвых раслін у інтэр’еры. Віды догляду пакаёвых раслін. Правілы бяспечных паводзін пры правядзенні догляду пакаёвых раслін.

Практычная работа. Догляд пакаёвых раслін.

Азнаямленне з прафесіяй кветкавода і іншымі прафесіямі.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб значэнні пакаёвых раслін, відах і групах пакаёвых раслін, асаблівасцях іх размяшчэння ў інтэр’еры;

ведаюць і разумеюць:

правілы бяспечных паводзін пры правядзенні догляду пакаёвых раслін;

парадак і правілы складання пашпарта пакаёвых раслін;

умеюць:

складаць пашпарт пакаёвых раслін;

даглядаць за пакаёвымі раслінамі;

валодаюць:

уменнямі выконваць правілы бяспечных паводзін пры вырошчванні пакаёвых раслін; бяспечнымі прыёмамі догляду пакаёвых раслін.

ГЛАВА 3

ЗМЕСТ ВУЧЭБНАГА ПРАДМЕТА Ў V–IX КЛАСАХ

ВарЫЯтЫўнЫ КАМПАНЕНТ (НА ВЫБАР)

Вышыўка аздабляльнымі швамі

Вышыванне як від дэкаратыўна-прыкладнога мастацтва. Віды вышывання. Асаблівасці беларускай народнай вышыўкі.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Выбар малюнка для вышыўкі. Спосабы пераводу малюнка на тканіну.

Віды аздабляльных швоў. Тэхналогія іх выканання. Спосабы замацавання ніткі ў пачатку і канцы вышывання. Патрабаванні да якасці вышыўкі.

Канчатковая апрацоўка і афармленне вырабу.

Практычныя работы. Выкананне ўзораў аздабляльных швоў. Выкананне вырабу.

Прыкладны пералік вырабаў: сурвэтка, вышытая мініяцюра і іншыя вырабы.

Вышыўка лічанымі швамі

Лічаныя швы ў беларускай народнай вышыўцы.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Набор. Тэхніка выканання вертыкальных і гарызантальных набораў. Спосабы павароту вышывальнай ніткі ў канцы кожнага рада. Патрабаванні да якасці вышыўкі.

Лічаная гладзь. Спосабы выканання: аднабаковая, двухбаковая. Тэхніка выканання. Патрабаванні да якасці вышыўкі.

Разнавіднасці шва «крыж». Тэхналогія вышывання простага крыжа радамі па гарызанталі, вертыкалі і дыяганалі. Патрабаванні да афармлення добрага і вываратнага бакоў. Патрабаванні да якасці вышыўкі.

Канчатковая апрацоўка і афармленне вырабу.

Практычныя работы. Практыкаванні ў выкананні лічаных швоў. Выкананне вырабу.

Прыкладны пералік вырабаў: сурвэтка, вышытая мініяцюра і іншыя вырабы.

Вышыўка гладдзю

Віды свабоднага вышывання.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Гладзь. Класіфікацыя гладзі па спосабе выканання, форме элементаў, колеры. Тэхналагічныя асаблівасці выканання. Спосабы замацавання ніткі на тканіне. Патрабаванні да якасці вышыўкі.

Выбар малюнкаў для вышыўкі. Спосабы пераводу малюнка на тканіну.

Канчатковая апрацоўка і афармленне вырабу.

Практычныя работы. Практыкаванні ў вышыўцы гладдзю. Выкананне вырабу.

Прыкладны пералік вырабаў: сурвэтка, вышытая мініяцюра і іншыя вырабы.

Скразное вышыванне

Віды скразнога вышывання. Строчавае вышыванне. Паняцце пра мярэжку. Віды мярэжак.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Тэхналогія і паслядоўнасць выканання мярэжкі. Патрабаванні да якасці работы.

Канчатковая апрацоўка і афармленне вырабу.

Практычныя работы. Практыкаванні ў выкананні мярэжак. Выкананне вырабу.

Прыкладны пералік вырабаў: сурвэтка і іншыя вырабы.

Аплікацыя з тканіны

Аплікацыя. Віды аплікацыі. Прымяненне аплікацыі з тканіны.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Тэхналогія выканання аплікацыі. Спосабы замацавання аплікацыі. Афармленне работы. Патрабаванні да якасці работы.

Практычныя работы. Практыкаванні ў выкананні матываў. Выкананне вырабу.

Прыкладны пералік вырабаў: сурвэтка, пано і іншыя вырабы.

Вязанне кручком

Вязанне кручком як від дэкаратыўна-прыкладнога мастацтва. Асартымент вырабаў.

Інструменты, прыстасаванні і матэрыялы для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Падбор кручка і пражы. Пачатковая пятля, ланцужок. Асноўныя віды петляў, іх умоўнае абазначэнне. Структура пятлі. Спосабы вывязвання пятлі. Патрабаванні да якасці работы.

Прыёмы вязання палатна. Віды вязання па крузе. Рапарт узору. Пабудова і чытанне схем для вязання.

Канчатковая апрацоўка вязанага вырабу. Патрабаванні да якасці работы.

Практычныя работы. Выкананне ўзораў. Выкананне вырабу.

Прыкладны пералік вырабаў: сурвэтка, прыхватка і іншыя вырабы.

Вязанне пруткамі

Вязанне пруткамі. Віды і спосабы вязання пруткамі. Асартымент вырабаў.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Падбор пруткоў і пражы. Падрыхтоўка да вязання пражы, якая ўжывалася раней.

Набор петляў пачатковага рада. Асноўныя віды петляў. Схема пабудовы пятлі. Спосабы вывязвання петляў. Паняцце пра пругавыя петлі. Віды пругаў. Замацаванне петляў.

Спосабы прыбаўлення і ўбаўлення петляў пры вязанні пруткамі. Тэхналогія вязання пяццю пруткамі.

Схема вязанага палатна. Разлік шчыльнасці вязання і колькасці петляў пачатковага рада.

Канчатковая апрацоўка і афармленне вырабаў. Патрабаванні да якасці работы.

Практычныя работы. Выкананне ўзораў. Выкананне вырабу.

Прыкладны пералік вырабаў: шалік, павязка на галаву, шкарпэткі, шапачка і іншыя вырабы.

Абрэзкавая тэхніка (пэчворк)

Пэчворк. Асартымент вырабаў.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Кампазіцыя з геаметрычных элементаў. Гарманічныя спалучэнні тканін па фактуры, колеры.

Тэхналогія выканання вырабу. Машынны спосаб злучэння абрэзкаў. Патрабаванні да якасці работы.

Канчатковае аздабленне і афармленне вырабаў. Патрабаванні да якасці работы.

Практычныя работы. Выкананне элементаў узору. Выкананне вырабу.

Прыкладны пералік вырабаў: прыхватка, сурвэтка і іншыя вырабы.

Бісерапляценне

Бісернае рукадзелле. Асноўныя віды нізання. Асартымент вырабаў.

Матэрыялы і інструменты для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Тэхніка нізання аднарадных і шматрадных ланцужкоў у адну і некалькі нітак. Схемы нізання.

Канчатковае аздабленне вырабаў. Патрабаванні да якасці работы.

Практычныя работы. Засваенне прыёмаў нізання. Выкананне вырабу.

Прыкладны пералік вырабаў: упрыгожванні з бісеру.

Аплікацыя з саломкі

Аплікацыя з саломкі як від дэкаратыўна-прыкладнога мастацтва. Класіфікацыя аплікацыі з саломкі.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Віды саломы, якая прымяняецца ў аплікацыі. Уласцівасці саломы. Віды фону для аплікацыі. Кляі, якія прымяняюцца ў аплікацыі. Апрацоўка элементаў кампазіцыі: таніраванне, наданне аб’ёмнай формы.

Тэхналогія выканання аплікацыі з саломкі. Канчатковае аздабленне кампазіцыі. Патрабаванні да якасці работы.

Практычныя работы. Падрыхтоўка саламяных стужак. Выкананне вырабу.

Прыкладны пералік вырабаў: дэкаратыўнае пано і іншыя вырабы.

Саломапляценне

Саломапляценне як адзін з самых старажытных відаў народных рамёстваў.

Віды пляцення. Плоскае і аб’ёмнае пляценне. Асноўныя віды плоскіх і аб’ёмных пляцёнак.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Нарыхтоўка і першасная апрацоўка саломы. Падрыхтоўка саломкі да пляцення.

Тэхналогія саломапляцення. Спосабы нарошчвання саломін. Канчатковае аздабленне гатовых пляцёнак. Патрабаванні да якасці работы.

Практычныя работы. Засваенне прыёмаў пляцення. Выкананне вырабу.

Прыкладны пералік вырабаў: сувеніры з саломкі.

Ткацтва

Ткацтва як адзін з самых старажытных відаў народных рамёстваў.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Паняцце аб працэсе ткацтва. Аснова і ўток. Патрабаванні, што прад’яўляюцца да нітак асновы і ўтку.

Падрыхтоўка нітак асновы і ўтку да ткацтва. Разлік асновы. Нацягванне асновы на раму. Спосабы намотвання нітак утку. Прыёмы ткацтва.

Тэхналогія выканання работы. Канчатковае аздабленне вырабаў. Патрабаванні да якасці работы.

Практычныя работы. Засваенне прыёмаў ткацтва. Выкананне вырабу.

Прыкладны пералік вырабаў: пояс, павязка на галаву і іншыя вырабы.

Нітачны дызайн (ізанітка)

Нітачны дызайн як від мастацкай дзейнасці.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Асаблівасці распрацоўкі кампазіцыі для ізаніткі.

Выкананне элементаў на аснове прамых ліній, вуглоў, дуг, акружнасцей. Разметка асновы. Падрыхтоўка фону.

Тэхналогія выканання работы. Афармленне работы. Патрабаванні да якасці работы.

Практычныя работы. Практыкаванні ў выкананні матываў. Выкананне вырабу.

Прыкладны пералік вырабаў: паштоўка, закладка, пано і іншыя вырабы.

Роспіс па тканіне

Роспіс па тканіне як від дэкаратыўна-прыкладнога мастацтва. Віды роспісу тканіны: халодны і гарачы бацік, трафарэтны, свабодны і вузельчыкавы роспіс.

Вузельчыкавы роспіс.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Падбор фарбавальніка для тканіны з улікам яе валакністага складу.

Тэхналогія выканання вузельчыкавага роспісу. Спосабы замацавання фарбаў.

Афармленне работы. Патрабаванні да якасці работы.

Практычныя работы. Выкананне ўзораў у тэхніцы вузельчыкавага роспісу. Выкананне вырабу.

Прыкладны пералік вырабаў: шалік, сурвэтка і іншыя вырабы.

Валянне

Валянне з шэрсці як тэхніка рукадзелля. Віды валяння.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Сухое валянне. Віды іголак для фільцавання. Сухое валянне з дапамогай шаблона.

Мокрае валянне. Разнастайныя хімічныя рэчывы, якія ўжываюцца для валяння, тэхніка бяспекі пры іх прымяненні. Прынцып звальвання шарсцяных валокнаў. Асноўныя віды раскладкі шэрсці: перпендыкулярная і радыяльная. Спосабы звальвання палатна. Наданне формы вырабу, які неабходна зваляць. Тэхналогія выканання работы.

Практычныя работы. Засваенне прыёмаў валяння. Выкананне вырабу.

Прыкладны пералік вырабаў: брошка, цацка і іншыя вырабы.

Дэкупаж

Гісторыя ўзнікнення і развіцця тэхнікі дэкупажу.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Асаблівасці выканання на розных паверхнях. Тэхналогія выканання работы.

Практычныя работы. Засваенне прыёмаў выканання дэкупажу. Выкананне вырабу.

Прыкладны пералік вырабаў: вырабы ў тэхніцы дэкупажу.

1. Колькасць гадзін для вывучэння раздзелаў (тэм) ва ўстановах агульнай сярэдняй адукацыі (акрамя гімназій), якія не маюць вучэбна-доследных участкаў. [↑](#footnote-ref-1)
2. Колькасць гадзін для вывучэння раздзелаў (тэм) ва ўстановах агульнай сярэдняй адукацыі (акрамя гімназій), якія маюць вучэбна-доследныя ўчасткі. [↑](#footnote-ref-2)
3. Колькасць гадзін для вывучэння раздзелаў (тэм) у гімназіях. [↑](#footnote-ref-3)
4. Колькасць гадзін для вывучэння раздзелаў (тэм): для ўстаноў агульнай сярэдняй адукацыі, акрамя гімназій (першая лічба – для ўстаноў, якія не маюць вучэбна-доследных участкаў, другая лічба – для ўстаноў, якія маюць участак). [↑](#footnote-ref-4)
5. Колькасць гадзін для вывучэння раздзелаў (тэм) у гімназіях. [↑](#footnote-ref-5)